******

**GUVERNUL REPUBLICII MOLDOVA**

**HOTĂRÂRE nr. \_\_\_\_**

**din\_\_\_\_\_\_\_\_\_\_\_\_\_\_\_\_\_\_\_\_2025**

 **Chișinău**

**pentru aprobarea Regulamentului cu privire la desfăşurarea activităţii de autoservice**

În temeiul art. 3 lit. h) din Codul transporturilor rutiere nr.150/2014 *(Monitorul Oficial al Republicii Moldova, 2014, nr. 247-248, art. 568)*[, cu modificările ulterioare,](https://www.legis.md/cautare/getResults?doc_id=132548&lang=ro) art. 6 lit. h) din Legea nr.136/2017 cu privire la Guvern *(Monitorul Oficial al Republicii Moldova, 2017, nr.252, art. 412)*, cu modificările ulterioare,

Guvernul HOTĂRĂȘTE:

1. Se aprobă Regulamentul cu privire la desfăşurarea activităţii de autoservice (*se anexează*).
2. Agenții economici notificați și înregistrați până la aprobarea prezentei Hotărâri se vor conforma prevederilor Anexei nr. 1 din Regulament, în termen de 12 luni de la data intrării în vigoare a hotărârii.
3. Controlul asupra executării prezentei hotărâri se pune în sarcina Ministerului Infrastructurii și Dezvoltării Regionale.
4. Prezenta hotărâre intră în vigoare la expirarea a 12 luni de la data publicării în Monitorul Oficial al Republicii Moldova.

**Prim-ministru Dorin RECEAN**

Contrasemnează:

 Viceprim-ministru, ministrul infrastructurii

 și dezvoltării regionale Vladimir BOLEA

Aprobat

### prin Hotărârea Guvernului nr.\_\_\_/2025

### REGULAMENTUL

### cu privire la desfăşurarea activităţii de autoservice

* 1. **Dispoziţii generale**
1. Regulamentul cu privire la desfășurarea activității de autoservice *(în continuare – Regulament)* stabileşte condițiile de dotare tehnică minimă și modul de organizare al activității unităților specializate *(în continuare - atelier)* care desfăşoară activităţi de întreținere, reparații, reglare, reutilare în domeniul de autoservice a vehiculelor rutiere, precum și de dezmembrare a acestora, în vederea asigurării protecţiei consumatorilor şi respectării prevederilor legale referitoare la siguranţa circulaţiei şi protecţia mediului înconjurător.
2. În sensul prezentului Regulament, activităţile specifice de autoservice sunt:
	1. repararea, întreținerea și/sau reglarea ansamblurilor mecanice:
		1. motorul și instalațiile anexe ce cuprind: Motoarele cu ardere internă/Motoare cu aprindere prin comprimare, alimentate prin carburaţie /injecţie, motoare electrice, instalația de pornire, de alimentare, de răcire, de evacuare, alte componente, reglarea sistemelor;
		2. transmisia mecanică, automată, cu variator, componentele transmisiei, reglarea acestora;
		3. sistemul de rulare și componentele acestuia ce cuprind: roti, axe, punți, suspensii, alte componente, reglarea componentelor;
		4. sistemul de direcție și componentele acestuia ce cuprind: acționarea hidraulică, electrică, mecanică, alte componente, reglarea geometriei sistemului de direcție și componentelor;
		5. sistemul de frânare și componentele acesteia ce cuprind: sistem mecanic, hidraulic, pneumo-hidraulic, pneumatic, electric, cu sisteme avansate de control, reglarea sistemului și componentelor;
	2. repararea, întreținerea, reglarea echipamentului electric și/sau electronic:
		1. instalația electrică de pornire a motorului, de încărcare a bateriilor de acumulatori și componentelor acesteia, ;
		2. instalația electrică de iluminare și semnalizare și componentele acesteia (instalarea alarmei auto, GPS, închidere centralizată, instalatii audio, CD, DVD);
		3. sistemul de gestiune electronică a motorului și/sau a sistemelor vehiculului rutier;
	3. repararea structurii caroseriei și/sau înlocuirea șasiului și/sau caroseria ce cuprind:
		1. reparații ale caroseriei fără intervenții la structura de rezistenţă;
		2. reparații ale structurii de rezistenţă a caroseriei;
		3. redresarea structurii de rezistenţă a caroseriei/şasiului, înlocuire și acoperire anticorozivă, redresarea, repararea, înlocuirea și acoperirea anticorizivă, vopsirea acestora;
		4. reparația părților detaşabile ale caroseriei (bare de protecție, mânere, oglinzi, ș.a.);
	4. repararea anvelopelor ce cuprind: montare/demontare anvelope, vulcanizare, echilibrare/balansare roți, reparare anvelope, reparare jante, ș.a.;
	5. dezmembrarea vehiculelor rutiere scoase din uz și a componentelor acestora ce cuprinde: dezasamblarea vehiculului rutier şi/sau a subansamblurilor acestuia în vederea reciclării se va efectua în corespundere cu prevederile Hotărârii Guvernului nr.93/2023 pentru aprobarea Regulamentului privind gestionarea vehiculelor scoase din uz, a Hotărârii Guvernului nr.731/2022 pentru aprobarea Regulamentului privind gestionarea uleiurilor uzate și Hotărârii Guvernului nr.586/2020 pentru aprobarea Regulamentului privind gestionarea bateriilor și acumulatorilor și deșeurilor de baterii și acumulatori;
	6. reutilarea vehiculelor rutiere ce cuprinde:
		1. schimbarea caroseriei a vehiculului, după cum urmează: platformă, benă cu obloane rabatabile, furgon, caroserie amenajată cu pereți izolați și fără echipament pentru a menține temperatura interioară, caroserie amenajată cu pereți izolați, dar fără echipament pentru a menține temperatura interioară, benă cu prelată, caroserie amovibilă (suprastructură interschimbabilă), vehicul transport containere, vehicul echipat cu cârlig ridicător (macara hidraulică), bordură mobilă de ridicare a încărcăturilor în cazul caroseriilor furgon, basculantă, cisternă, cisternă destinată transportului de mărfuri periculoase, vehicul transport animale vii, vehicul transport de vehicule, betonieră, vehicul cu pompă pentru beton, vehicul transport de lemn, vehicul de colectat gunoiul, vehicul pentru măturarea și curățarea străzilor și vehicul pentru curățarea canalizărilor, compresor, vehicul transport ambarcațiuni, vehicul transport planoare, vehicule pentru vânzarea cu amănuntul sau folosite pentru a expune, vehicul de recuperare, vehicul-scară, vehicul cu macara, vehicul cu platformă aeriană, vehicul cu dispozitiv de forare, vehicul transport de geamuri, vehicul pentru stingerea incendiilor, funerar.
		2. în cazul remorcilor și semiremorcilor: platformă, benă cu obloane rabatabile, furgon, caroserie amenajată cu pereți izolați și fără echipament pentru a menține temperatura interioară, caroserie amenajată cu pereți izolați, dar fără echipament pentru a menține temperatura interioară, benă cu prelată, furgon, amovibilă (suprastructură interschimbabilă), transport containere, basculantă, cisternă, cisternă destinată transportării a mărfurilor periculoase, transportarea animalelor vii, transport vehicule, betonieră, pompă pentru beton, transport lemn, vehicul de colectat gunoiul, curățarea canalizărilor și a străzilor, ambarcațiuni, planoare, vânzare cu amănuntul, recuperare, scară, platformă de lucru aeriană, dispozitiv de forare, podea coborâtă, stingerea incendiilor, cu proțap, compresor, geamuri;
		3. reamenajarea caroseriei (instalare locuri, camion cu destinație generală, camioane mixte, camion cu caroserie amenajată cu pereți izolați cu/sau fără echipament pentru a menține temperatura interioară, utilaj special), instalarea/reducerea locurilor prntru autovehiculele din categoria M1, M2 și M3, vehicul funebre (funerar), auto rulote, vânzare cu amănuntul, atelier mobil, loc dormitor;
		4. montarea şi/sau modificarea de componente şi/sau sisteme (semnalizare luminoasă și sonoră specială; bordurilor mobile, a troliurilor, macaralelor hidraulice folosite la operațiunile de încărcare şi descărcare, instalarea dispozitivelor de remorcare și componentele acestuia);
		5. instalarea agregatului motor de altă marcă, model, capacitate;
		6. instalarea utilajului de gaz GNC, GPL în sistemul de alimentare a vehiculului, se efectuează în conformitate cu Regulile de construire și exploatare inofensivă a recipientelor sub presiune, aprobate prin hotărârea Departamentului Moldova-Standard nr.1625-RT din 17.12.2004;
		7. modificarea instalației de evacuare a gazelor prin instalarea/demontarea catalizatorilor, sonde lambda fără a fi modificate componentele destinate reducerii zgomotului emis de motorul vehicolului cum ar fi: rezonator și/sau toba preeliminară și toba principală/finală.;
		8. modificarea sistemului de frânare antiblocare (ABS) și componentele acesteia;
		9. instalarea/demontarea utilajului de climatizare cu funcționare integrată sau independentă specifice vehiculelor rutiere și componentele acestora;
		10. instalarea sistemului de remorcare și componentele acestuia;
		11. instalarea utilajului de refrigerare;
	7. lucrări de întreținere ce cuprind: înlocuire filtre, uleiuri, plăcuțe de frână, lichide, becuri și siguranțe, curele de transmisie, lichid refrigerent, lucrări detailing, s.a.
3. În prezentul Regulament se utilizează următorii termeni şi definiţii:
	1. *activitate de întreţinere a vehiculelor rutiere* - ansamblul operaţiunilor periodice stabilite de producătorul vehiculelor şi care se referă la verificări, înlocuiri de materiale consumabile şi componente/produse care se uzează în timpul funcţionării, precum şi verificări şi reglaje care să asigure menţinerea funcţionării în parametrii recomandaţi;
	2. *activitate de reparare a vehiculelor rutiere* - activitate specifică ce presupune operaţii de înlocuire a cel puţin unei componente, piese sau ansambluri mecanice, a echipamentului/ sistemului vehiculului cu o componentă, piesă sau ansamblu mecanic de schimb;
	3. *activitate de reglare a vehiculelor rutiere* – activitate specifică ce presupune realizarea sau refacerea stării unui sistem tehnic ale cărui mărimi caracteristice s-au abătut de la anumite condiţii impuse, pe baza manualelor de reparaţii, a cataloagelor cu date tehnice funcţionale (bază de date) pentru unul sau mai multe sisteme (componente), ale unor mărci sau grup de mărci de vehicule;
	4. *activitate de reutilare/modificare constructivă* - activitate specifică care are ca rezultat schimbarea parametrilor constructivi, funcţionali sau de calitate ai vehiculului rutier şi/sau a produselor utilizate la acesta faţă de tipul omologat, inclusiv activităţile de completare *(carosare)* ale unui vehicul iniţial;
	5. *activitate de dezmembrare a vehiculelor rutiere scoase din uz* – activitatea specifică ce presupune demontarea vehiculului rutier şi/sau a subansamblurilor acestuia în componente, în vederea reciclării acestora.
	6. *activitate carosare* – activitate tehnică ce constă în lucrări de atașare, montaj și încorporare pentru reamenajarea caroseriei vehicului rutier din categoria M 1, M 2 și M3.
	7. *instituție abilitată -* autoritatea administrativă Agenţia Naţională Transport Auto *(în continuare - Agenția)* desemnată de către organul central de specialitate în asigurarea înregistrării, controlul şi supraveghere a întreprinderilor ce desfășoară activități conexe transportului rutier;
	8. *înlocuirea de şasiuri/caroserii* - totalitatea operaţiunilor determinate de schimbarea şasiului/caroseriei cu un alt şasiu/o altă caroserie de același model;
	9. *materiale de exploatare* - substanţe necesare la utilizarea la vehicule rutiere, care se consumă sau se uzează în timpul utilizării vehiculului rutier şi care se completează sau se înlocuiesc în timpul exploatării acestuia, cuprinzând carburanţii auto, lubrifianţii auto, aditivii pentru carburanţii auto, lichidele pentru frână, lichidele de răcire, uleiurile hidraulice;
	10. *post de lucru –* suprafaţa/spațiu amenajată/amenajat și marcat/marcată corespunzător cadrului normativ din domeniul securității și sănătății în muncă, precum și necesităților tehnologice, unde agentul economic desfăşoară activităţile pentru un vehicul, subansamblu, componentă conform prezentului Regulament şi care poate fi dotată cu echipamente, scule, dispozitive, verificatoare specifice, necesare executării operaţiilor aferente activităţii/activităţilor pentru care se solicită notificarea;
	11. *produs -* un sistem, echipament, piesă, component sau ansamblu mechanic utilizat la fabricarea unui vehicul sau pentru înlocuirea celui existent pe un vehicul *(include şi produsele montate pe un vehicul ulterior fabricării, ca accesorii)*. Poate fi:
	12. *produs de origine -* piesă utilizată la fabricarea unui vehicul şi care a echipat vehiculul la omologarea de tip a acestui vehicul;
	13. *produs de schimb -* produs destinat să fie utilizat la un vehicul pentru a înlocui o piesă montată pe acest vehicul;
	14. *recondiţionarea unei componente, piese sau ansambluri mecanice dintr-unul din sistemele sau echipamente ale vehiculului* - activitate specifică prin care se asigură restabilirea parametrilor fizici, dimensionali, funcţionali, ai unei componente, piese sau ansamblului mecanic în conformitate cu documentele tehnice specifice aprobate de constructorii de vehicule şi/sau de componente, piese sau ansambluri mecanice (manuale de reparaţii, tehnologii de reparaţii şi/sau recondiţionare);
	15. *redresarea structurii de rezistență* - operație specifică de readucere la configurația iniţială, numai prin procese de deformare plastică, a structurii de rezistenţă, deformate a unei caroserii şi verificarea restabilirii dimensiunilor iniţiale, cu ajutorul echipamentelor specifice.

### Condițiile și procedura de notificare a atelierelor care desfășoară activitațile de autoservice

1. Activitățile prevăzute în pct.2, pot fi prestate numai de atelierele specializate cu înregistrarea prealabilă în Registrul Activităților Conexe *(în continuare RAC)*, care îndeplinesc cumulativ condițiile menționate la art. 96 din Codul transporturilor rutiere.
2. În funcţie de tipurile de activităţi desfăşurate pentru care se solicită notificarea, atelierul trebuie să fie dotat și să dețină utilajul și echipamentul minim necesar pentru desfăşurarea activității de autoservice stabilit în Anexa nr.1 la prezentul Regulament.
3. La repararea, modificarea constructivă sau reconstrucţia vehiculelor rutiere, în cazul intervenţiei la sistemele care privesc siguranţa circulaţiei, protecţia mediului, eficienţa energetică, întreprinderile autorizate pot utiliza numai echipamente, componente, entităţi tehnice, piese de schimb şi materiale de exploatare omologate sau certificate, după caz, conform legislaţiei.
4. Înregistrarea atelierului care desfășoară activitatea de autoservice se efectuează în baza notificării și înregistrării prealabile în sistemul informațional „e-Autorizație transport”, cu respectarea prevederilor art. 100 din Codul transporturilor rutiere nr.150/2014.
5. Notificarea va cuprinde:
	1. datele de identificare şi adresa atelierului;
	2. activităţile pe care le desfăşoară;
	3. numele managerului responsabil de activitatea de autoservice.
6. În cazul desfăşurării activității de autoservice prevăzute la pct. 2 subpunctele 2.5. și 2.6. din prezentul Regulament, agentul economic va depune la Agenţie, pentru fiecare atelier, câte un dosar de înregistrare care va cuprinde:
	1. notificarea;
	2. copia certificatului de competenţă profesională al managerului responsabil de activitatea atelierului;
	3. declaraţia pe proprie răspundere privind îndeplinirea cerinţei de bună reputaţie;
	4. lista aparatelor şi utilajelor din dotarea atelierului;
	5. copiile buletinelor de verificare metrologică valabile, pentru mijloacele de măsurare incluse în Lista oficială a mijloacelor de măsurare și a măsurărilor supuse controlului metrologic legal, aprobată prin Hotărârea Guvernului nr. 1042/2016;
	6. schiţa atelierului, la scara 1:100, cu amplasarea aparatelor şi utilajelor din dotarea atelierului.
7. În baza notificării, atelierul va declara pe propria răspundere întrunirea cerinţelor stabilite de Codul transporturilor rutiere pentru iniţierea şi desfăşurarea activităților conexe specificate în notificare.
8. În cazul gradului sporit de risc al activității conexe solicitate sau în cazul prezentării unor informaţii incerte, care necesită a fi verificate suplimentar, Agenţia, în cel mult 10 zile lucrătoare, poate să efectueze o vizită de control în conformitate cu Legea nr. 131/2012 privind controlul de stat.

În urma controlului Agenția emite procesul-verbal de control în care se constată conformarea cu cerințele art. 96 din Codul transporturilor rutiere sau se prescrie înlăturarea neconformităților depistate.

1. Notificarea se consideră efectuată la data confirmării acesteia de către Agenție. În decursul a 15 zile lucrătoare de la notificare, Agenția va înregistra persoana care a efectuat notificarea în Registru și va comunica acesteia faptul înregistrării.
2. În cazul în care Agenţia nu a iniţiat un control în urma notificării şi/sau nu a eliberat procesul-verbal de control în decursul a 15 zile lucrătoare de la depunerea notificării, survine principiul aprobării tacite şi exemplarul de notificare pe care se confirmă recepționarea notificării substituie procesul-verbal de control sau extrasul din Registru, până la data la care Agenția va elibera în modul corespunzător, procesul-verbal de control sau extrasul din registru. După iniţierea activității, agenții economici înregistraţi sunt obligați să informeze Agenţia despre orice modificare a datelor cuprinse în notificare sau în documentele anexate la notificare, în decursul a cel mult 15 zile de la data survenirii schimbărilor.
3. Înregistrarea poate fi suspendată sau retrasă de către Agenție în condițiile prevăzute la art.102-103 din Codul transporturilor rutiere sau la cererea atelierului prin notificarea Agenției.
4. Dacă la sfârşitul perioadei suspendării înregistrării organul abilitat va confirma *(după caz, în urma efectuării unei verificări la unităţi)* că neconformităţile au fost eliminate, suspendarea înregistrării încetează. În caz contrar, se va proceda la anularea înregistrării de către organul abilitat.
5. Notificarea unor date eronate sau incomplete atrage nulitatea întregii notificării și respectiv, ilegalitatea activității în domeniul serviciilor conexe transporturilor rutiere.
6. Nivelul minim de pregătire pentru managerul responsabil de activitatea atelierului de autoservice, este prevăzut în art. 97 - 99 din Codul transporturilor rutiere. Modelul certificatului de competență profesională a managerului responsabil de activitatea atelierului de autoservice, este prezentat în Anexa nr. 2 la prezentul Regulament.

### Asigurarea protecției beneficiarului

1. Atelierele care desfășoară activitățile prevăzute la pct.2 din prezentul Regulament, sunt obligate în conformitate cu prevederile art. 105 la Codul transporturilor rutiere, să elibereze la cererea beneficiarului, certificate de garanție pentru lucrările executate, care să prevadă și perioada de garanție pentru componentele noi ori recondiționate, conform legislației în vigoare. Informațiile recomandate care se conțin în certificatul de garanție sunt prevăzute în Anexa nr. 3 la prezentul Regulament.
2. În cazul prezentării de către consumator a cărții de service, atelierul o va completa obligatoriu, incluzând toate operațiunile tehnologice desfășurate.
3. Atelierele sunt obligate, să afișeze la loc vizibil drepturile și obligațiunile consumatorului și extrasul din RAC, în scopul informării consumatorului cu privire la notificarea lui.
4. În cazul suspendării activităților atelierului pentru efectuarea procedurilor sanitare, reparațiilor și de altă natură, atelierul trebuie să informeze beneficiarii și Agenția, cu privire la data suspendării lucrărilor și timpul în care atelierul nu își va desfășura activitatea.

### Cerințele pentru prestarea serviciilor de autoservice

###

1. Atelierul trebuie să fie asigurat cu resurse materiale, echipamente de lucru, de verificare, diagnosticare şi inspecţie, precum și personalul necesar pentru activităţile de execuţie şi verificare, corespunzătoare cadrului normativ din domeniul securității și sănătății în muncă.
2. Înaintea acceptării unei comenzi, atelierele se asigură de următoarele:
	1. activităţile solicitate de beneficiar sunt definite, documentate *(după caz, în scris)* şi convenite cu beneficiarul și organul de control;
	2. să fie capabil de a realiza condiţiile comenzii.
3. După caz, operaţiunile necesare de executat vor fi stabilite în urma diagnosticării stării tehnice a vehiculului.
4. Comenzile trebuie să specifice: activităţile şi operaţiunile executate, termene de execuţie, costuri *(produse/piese de schimb, manoperă, materiale)*, personalul executant şi de control, garanţiile prevăzute de reglementările legale.
5. Documentaţia pe suport de hârtie sau în format electronic, după caz trebuie, să cuprindă:
	1. documentaţia tehnică aferentă vehiculelor pentru care se efectuează una dintre activităţile prin care se pot influenţa parametrii constructivi, funcţionali şi de calitate *(desene, manuale de reparaţii, cataloage de piese de schimb, documentaţia producătorului)*;
	2. documentaţia tehnică de execuţie a lucrărilor *(planuri de operaţii)*;
	3. documente externe *(standarde, reglementări şi norme tehnice în transporturile rutiere)*;
	4. proceduri sau metode adecvate de verificare şi diagnosticare;
	5. instrucţiuni de lucru;
	6. instrucțiuni de securitate și sănătate în muncă.
6. Beneficiarul are dreptul, la alegerea sa, de a încredința stației de autoservice, executarea anumitor tipuri de lucrări de mentenanță și reparații.
7. Beneficiarul are dreptul în orice moment să verifice progresul și calitatea îndeplinirii lucrărilor, fără a perturba activitățile ateleierului, cu respectarea condiției de programare prealabilă a vizitei și doar în prezența unnui reprezentant al atelierului.
8. Atelierul care desfăşoară o activitate prin care se pot influenţa parametrii constructivi, funcţionali şi de calitate ai vehiculelor rutiere trebuie să definească responsabilitatea personalului care conduce/ efectuează/ verifică aceste activităţi.
9. Atelierul trebuie să efectueze un control al documentaţiei referitoare la lucrările pentru care solicită notificarea, pentru a asigura conformitatea lucrărilor efectuate cu condiţiile specificate. Controlul documentaţiei asigură că:
	1. se utilizează numai ediţiile în vigoare ale documentelor;
	2. documentele sunt disponibile la locurile unde sunt necesare;
	3. pentru operaţiunile de reutilare, se ține evidența modificărilor operate conform cărţilor tehnologice solicitate spre înregistrare.
10. Atelierul se va asigura că produsele de schimb şi materialele de exploatare aprovizionate şi/sau utilizate sunt însoţite de un document care să ateste garanţia acordată, emisă în conformitate cu prevederile Legii nr. 105/2003 privind protecţia consumatorilor;
11. Atelierul trebuie să asigure identificarea clară a activităţilor şi operaţiunilor desfăşurate pe tot parcursul derulării proceselor.
12. Înregistrările care indică calitatea operaţiilor/activităților desfășurate în atelier și identitatea personalului implicat în diferitele faze ale procesului, sunt menţinute în cadrul stației.
13. Înregistrările referitoare la activităţile şi operaţiunile executate, trebuie să fie identificabile faţă de sistemul vehiculului, componenta sau vehiculul la care s-a intervenit.
14. Atelierul care efectuează activități de reutilare (modificarea caracteristicilor constructive) sau dezmembrarea vehiculelor, trebuie să menţină evidența lucrărilor efectuate sau a vehiculelor scoase din uz.
15. În absența utilajelor necesare în dotarea sa, atelierul poate recurge la închirierea utilajelor pentru drsfășurarea lucrărilor de întreținere, reparație și reglare.

Anexa nr. 1 la Regulamentul cu privire la desfăşurarea activităţii de autoservice

**Dotarea minimă a atelierelor necesară pentru desfășurarea**

**activității de autoservice**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Nr. crt. |   **Activități** **Dotare** | Repararea, întreținerea şi/sau reglarea ansamblurilor mecanice | Repararea, întreținerea, reglarea echipamentului electric şi/sau electronic | Repararea structurii caroseriei şi/sau înlocuirea de șasiuri şi/sau caroserii | Repararea, balansarea, echilibrarea anvelopelor și jantelor. | Dezmembrarea vehiculelor rutiere scoase din uz şi a componentelor acestora | Reutilarea vehiculelor rutiere | Lucrări de întreținere |
| Motorul şi echipamente anexe | Transmisia şi componentele acesteia | Sistemul de rulare şi componentele acestuia | Sistemul de direcție şi componentele acestuia | Sistemul de frânare şi componentele acestuia | Instalația electrică de pornire a motorului, încărcare a bateriilor de acumulatori şi componentele acesteia | Instalația electrică de iluminare şi semnalizare şi componentele acesteia | Sistemul de gestiune electronică a motorului şi/sau a sistemelor vehiculului rutier |
| 0 | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 |
| 1 | Canal de vizitare şi/sau elevatoare  | **X** | **X** | **X** | **X** | **X** |  |  |  | **X** | **X** | **X** | **X** | **X** |
| 2 | Mașină de echilibrat roți |  |  | **X** |  |  |  |  |  |  | **X** |  |  |  |
| 3 | Mașină de dejantat anvelope |  |  | **X** |  |  |  |  |  |  | **X** |  |  |  |
| 4 | Șubler cu tijă pentru măsurarea adâncimii profilului anvelopelor  |  |  | **X** |  | **X** |  |  |  |  | **X** |  |  |  |
| 5 | Multimetru |  |  |  |  |  | **X** | **X** | **X** |  |  |  | **X** |  |
| 6 | Compresor de aer | **X** | **X** | **X** | **X** | **X** |  |  |  | **X** | **X** | **X** | **X** | **X** |
| 7 | Redresor pentru pornire şi pentru încărcarea bateriilor |  |  |  |  |  | **X** | **X** | **X** | **X** |  |  |  |  |
| 8 | Manometru pentru controlul presiunii din pneuri |  |  | **X** | **X** | **X** |  |  |  |  | **X** |  |  |  |
| 9 | Densimetru | **X** |  |  |  |  | **X** | **X** | **X** |  |  |  |  |  |
| 10 | Compresmetru | **X** |  |  |  |  |  |  |  |  |  |  |  |  |
| 11 | Cheie (chei) dinamometrică(e) | **X** | **X** | **X** | **X** | **X** | **X** | **X** | **X** | **X** | **X** |  | **X** | **X** |
| 12 | Echipament pentru verificarea şi reglarea geometriei sistemului de direcție |  |  |  | **X** |  |  |  |  | **X** |  |  | **X1** |  |
| 13 | Scule/instrumente auto | **X** | **X** | **X** | **X** | **X** | **X** | **X** | **X** | **X** | **X** | **X** | **X** | **X** |
| 14 | Stand pentru redresarea caroseriei |  |  |  |  |  |  |  |  | **X** |  |  |  |  |
| 15 | Aparat de sudură în mediu protector şi/sau aparat de sudură în puncte |  |  |  |  |  |  |  |  | **X** |  |  | **X** |  |
| 16 | Aparat de tăiat (autogen sau electro-mecanic) |  |  |  |  |  |  |  |  | **X** |  | **X** | **X** |  |
| 17 | Recuperator de fluide | **X** | **X** |  |  |  |  |  |  |  |  | **X** | **X** | **X** |
| 18 | Echipamente pentru verificare/ diagnosticare de componente | **X** |  |  |  |  |  |  |  |  |  |  | **X** |  |
| 19 | SDV-uri specifice pentru sisteme şi/sau componente | **X** | **X** | **X** | **X** | **X** | **X** | **X** | **X** | **X** | **X** | **X** | **X** | **X** |
| 20 | Instalație pentru evacuarea forțată a gazelor arse | **X** |  |  |  | **X** |  |  |  |  |  |  | **X** |  |
| 21 | Trusă de electrician auto |  |  |  |  |  | **X** | **X** | **X** |  |  | **X** | **X** | **X2** |
| 22 | Scule de tinichigerie |  |  |  |  |  |  |  |  | **X** |  | **X** | **X** |  |

**Note:**

1 Dacă activitățile de reutilare implică modificări care pot influența sistemul de direcție sau structura și geometria caroseriei.

2 Numai pentru activități de întreținere a componentelor ce fac parte din sistemul electric.

Anexa nr. 2 la Regulamentului cu privire la desfăşurarea activităţii de autoservice

**Modelul de Certificat de competență profesională**

**a managerului responsabil de activitatea atelierului de autoservice.**

1. Forma și conținutul modelului de “Certificat de competență profesională, **-** față:
2. Forma și conținutul modelului de “Certificat de competență profesională (1)” **-**

verso:

Cerințele privind modelul certificatului competență profesională:

1. Caracteristicile fizice ale certificatului sunt: culoare Pantone bej, format din A4 hârtie celuloză de 100 g/m² sau mai mult.
2. Toate înscrisurile se imprimă cu culoare neagră.
3. Elemente de siguranță pentru certificatul de competență profesională: hologramă, dublă numerotare: număr de serie și număr de înregistrare, fibre special în hârtie care devin vizibile prin expunere la lumina ultraviolet.

Anexa nr. 3 la Regulamentului cu privire la desfăşurarea activităţii de autoservice

**Informațiile recomandate care trebuie să le conțină un certificat de garanție.**

CERTIFICAT DE GARANTIE

* 1. Cadrul general privind garanția.
	2. Datele privind beneficiarul și atelierului specializat.
	3. Ternele de garanție (pentru produse și manoperă).
	4. Drepturile consumatorului.
	5. Modalitățile de asigurare a garanției.
	6. Situații care exonerează de răspunderea privind garanția sau care conduc la ieșirea din garanție a produsului.
	7. Excepții de la garanție.
	8. Descrierea operațiunii care face obiectul garanției.
	9. Fișa de reparație/înlocuire în perioada de garanție.

|  |  |  |  |  |  |  |
| --- | --- | --- | --- | --- | --- | --- |
| Nr. | Data intrării | Descriereaneconformității/defectului/vici ului ascuns | Reparația/ înlocuirea efectuată | Prelungirea garanției cu | Semnătura și ștampila atelierului specializat care a efectuatoperațiunea în garanție | Semnătura consumato- rului privind repararea sau înlocuirea produsului |
|  |  |  |  |  |  |  |
|  |  |  |  |  |  |  |

* 1. Numele și funcția persoanei care a îndeplinit certificatul de garanție.
	2. Semnătura/ștampila persoanei responsabile din cadrul atelierului specializat.
	3. Semnătura beneficiarului.